b'\n_START_ARTICLE_\nFerenc Nagy\n_START_PARAGRAPH_\nFerenc Nagy (8. lokakuuta 1903 Bisse, It\xc3\xa4valta-Unkari \xe2\x80\x93 12. kes\xc3\xa4kuuta 1979 Fairfax, Virginia, Yhdysvallat) oli unkarilainen poliitikko, joka toimi maansa p\xc3\xa4\xc3\xa4ministerin\xc3\xa4 vuosina 1946\xe2\x80\x931947.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nNagy oli l\xc3\xa4ht\xc3\xb6isin pienviljelij\xc3\xa4perheest\xc3\xa4 ja ammatiltaan maanviljelij\xc3\xa4. H\xc3\xa4n aloitti paikallispoliitikkona Baranyan l\xc3\xa4\xc3\xa4niss\xc3\xa4 ja osallistui 1920-luvulla Itsen\xc3\xa4isten pientilallisten puolueen (FKGP) perustamiseen. Vuonna 1930 h\xc3\xa4nest\xc3\xa4 tuli puolueen ensimm\xc3\xa4inen puoluesihteeri ja h\xc3\xa4n oli parlamentin j\xc3\xa4senen\xc3\xa4 1939\xe2\x80\x931942. Gestapo vangitsi h\xc3\xa4net 1944. Vuonna 1946 Nagy nimitettiin Unkarin p\xc3\xa4\xc3\xa4ministeriksi, mutta valtaa tavoitteleva kommunistipuolue p\xc3\xa4\xc3\xa4tti pian syrj\xc3\xa4ytt\xc3\xa4\xc3\xa4 h\xc3\xa4net. Vuonna 1947 kommunistit kiristiv\xc3\xa4t h\xc3\xa4net eroamaan virastaan muun muassa kaappaamalla h\xc3\xa4nen poikansa._NEWLINE_Eronnutta Nagya syytettiin rikoksista valtiota vastaan, mutta h\xc3\xa4n onnistui pakenemaan It\xc3\xa4vallan kautta Yhdysvaltoihin. H\xc3\xa4n julkaisi vuonna 1948 muistelmakirjan The Struggle Behind the Iron Curtain (\xe2\x80\x9dKamppailu rautaesiripun takana\xe2\x80\x9d). Nagy asui my\xc3\xb6hemm\xc3\xa4t vuotensa maatilalla Herndonissa Virginiassa.'